Manne se eerbetoon dwing respek af | Netwerk24
Manne se eerbetoon dwing respek af
11 Desember 2018 06:02
Helena Scheepers, Kroonstad:
’n Man kan staan vir baie redes. Daar word ook met reg gepraat van “staan jou man”.
Ek verwys graag na gebeure op Sondag 4 November ten tyde van ons NG kerk Kroonstad-Oos se belydenisaflegging van nuwe lidmate en Nagmaal.
Ouers, grootouers, vriende en lidmate het die diens bygewoon.
Voordat die diens begin, stap ’n pa en drie seuns in en gaan sit net agter die nuwe lidmate in die middelste banke. Toe hierdie manne instap, so netjies geklee, dwing hulle klaar bewondering af. Tydens die diens, toe daar gebid word, staan hulle kiertsregop terwyl die res van die lidmate sit.
Dit was vir my so aangrypend dat ek my trane moes sluk. So was dit in my kinderdae. Die manne staan tydens gebed. Eerbiedig, korrek en so selfversekerd.
Dankie julle manne. Ek ken julle nie, maar die mooi gebaar is vir my prysenswaardig.
Ek is seker julle staan nog op wanneer ’n vrou (oud of jonk) ’n vertrek binnekom en bied nog ’n sitplek aan.
Julle dwing respek af.